6. SZÁMÚ KÖLTSÉGVETÉS-MÓDOSÍTÁSI TERVEZET A 2011. ÉVI ÁLTALÁNOS KÖLTSÉGVETÉSHEZ

ÁLTALÁNOS BEVÉTELKIMUTATÁS

SZAKASZONKÉNTI BONTÁSÚ KIADÁSKIMUTATÁSIII. szakasz – Bizottság

Tekintettel:

- az Európai Unió működéséről szóló szerződésre és különösen annak 314. cikkére, összefüggésben az Európai Atomenergia-közösséget létrehozó szerződéssel és különösen annak 106a. cikkével,

- az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre[1] és különösen annak 37. cikkére,

- az Európai Unió 2011-es pénzügyi évre vonatkozó, 2010. december 15-én elfogadott általános költségvetésére[2],

- a 2011. április 6-án elfogadott 1/2011. számú költségvetés-módosításra[3],

- a 2011. július 5-én elfogadott 2/2011. számú költségvetés-módosításra[4],

- a 2011. július 5-én elfogadott 3/2011. számú költségvetés-módosításra,

- a 2011. szeptember 28-án elfogadott 4/2011. számú költségvetés-módosításra,

- a 2011. június 22-én elfogadott 5/2011. számú költségvetés-módosítási tervezetre[5],

az Európai Bizottság a költségvetési hatóság elé terjeszti a 2011. évi általános költségvetés 6. számú költségvetés-módosítási tervezetét.

A SZAKASZONKÉNTI BONTÁSÚ BEVÉTEL- ÉS KIADÁSKIMUTATÁS VÁLTOZÁSAI

A szakaszonkénti bontású bevételi és kiadási kimutatás változásai elérhetők az EUR-Lexen (http://eur-lex.europa.eu/budget/www/index-hu.htm). E változások angol nyelvű változata tájékoztatásul költségvetési mellékletként csatolva található.

TARTALOMJEGYZÉK

1. BEVEZETÉS 3

2. BEVÉTEL 4

2.1 A SAJÁT FORRÁSOK FELÜLVIZSGÁLATA 4

2.2 EGYÉB BEVÉTELEK 4

3. INTEGRÁLT TENGERPOLITIKA 4

4. GÖRÖGORSZÁG: ESZA – IGAZGATÁSI REFORM OPERATÍV PROGRAM 5

5. PALESZTINA 6

6. KIFIZETÉSI ELőIRÁNYZATOK 8

7. ÖSSZEFOGLALÓ TÁBLÁZAT A PÉNZÜGYI KERET FEJEZETEI SZERINTI BONTÁSBAN 11

1. BEVEZETÉS

Ez a tervezet a 2011. évi költségvetés 6. számú módosításáról a következőket tartalmazza:

- a saját források és egyéb bevételek előrejelzésének felülvizsgálata után a bevétel-előrejelzés szokásos frissítése,

- új költségvetési tétel létrehozása: 11 09 05 – Az integrált tengerpolitika továbbfejlesztését támogató program, a tartalékba bevitt 23,14 millió EUR-s kötelezettségvállalási előirányzattal, a jogalap elfogadásától függően. E kötelezettségvállalási előirányzatokat a 2. fejezeten belül más tételekről különítik el;

- 60 millió EUR összegű kötelezettségvállalási előirányzat elkülönítése a 4. fejezeten (Az EU mint globális szereplő) belül a 19 08 01 02. költségvetési tétel javára (Európai szomszédsági és partnerségi pénzügyi támogatás Palesztina, a békefolyamat és az UNRWA (Egyesült Nemzetek Palesztin Menekülteket Segélyező Hivatala) számára). A Bizottság javasolja, hogy az előirányzatok ezen összegét a 2012 folyamán felmerülő költségek fedezése érdekében az időszak elejére ütemezzék;

- a 04 02 20. költségvetési jogcímcsoport (Európai Szociális Alap (ESZA) – A működéshez kapcsolódó technikai segítségnyújtás (2007–2013)) 3,25 millió EUR-s megemelése, hogy speciális szakértelmet nyújtsanak a Görögországban az adóigazgatás terén folytatott igazgatási reform operatív programjához. A Bizottság 300 000 EUR összegű kifizetési előirányzatot is igényel;

- a kifizetési előirányzatok 550 millió EUR-s emelése a globális átcsoportosítás után fennmaradó igények teljesítése érdekében. Ebből az összegből 142 millió EUR-t az 1a. alfejezet (Versenyképesség a növekedésért és a foglalkoztatásért) kifizetéseinek emelésére, a fennmaradó 408 millió EUR-t pedig az 1b. alfejezetre (Kohézió a növekedésért és a foglalkoztatásért) különítik el;

- a 05 04 05 01. tétel (Vidékfejlesztési programok) kifizetési előirányzatainak p.m. bejegyzésű csökkentése, hogy figyelembe vegyék a tagállamok által benyújtott, 2011 szeptemberében frissített előrejelzések és a 2011 novemberében benyújtásra kerülő kifizetési nyilatkozat közötti lehetséges eltéréseket. Ezt tájékoztatás céljából viszik be a költségvetésbe, és a tagállamoktól beérkező nyilatkozatok kézhezvételét követően felül lehet vizsgálni, hogy részben fedezzék az 1b. alfejezet (Kohézió a növekedésért és a foglalkoztatásért) igényeit.

Összefoglalásképpen: a 6/2011. számú költségvetés-módosítási tervezet nettó hatása a kötelezettségvállalási előirányzatok 3,25 millió EUR-s és a kifizetési előirányzatok 550,3 millió EUR-s emelése az 1a. és 1b. alfejezetben. Ugyanakkor a héa- és GNI-egyenlegeknek az 1150/2000/EK, Euratom rendelet szerint a korábbi évekből befolyó összegének és az egyéb bevételek növekedésének – nevezetesen 435 millió EUR összegű pénzbírságnak – köszönhetően, az összes bevétel 1 276,9 millió EUR-val emelkedik, ami a tagállamok költségvetésbe bevitt 2011-es GNI-alapú hozzájárulásait 726,6 millió EUR-val csökkenti.

2. BEVÉTEL

2.1 A saját források felülvizsgálata

A 2000. május 22-i 1150/2000/EK, Euratom tanácsi rendelet[6] 16. cikkével összhangban a Bizottság felülvizsgálta a saját források előrejelzését. Ez különösen a héa- (hozzáadottérték-adó) és GNI- (bruttó nemzeti jövedelem) egyenlegekre, valamint a tradicionális saját forrásokra vonatkozik.

Ami a korábbi évek héa- és GNI-alapú saját források egyenlegeit illeti, a Bizottság a rendelkezésre álló információk alapján 1 814,9 millió EUR-s összeg bevitelét javasolja. Ez az emelés a költségvetés bevételi oldalának 31.[7] és 32. alcímét[8] érinti.

A héa- és GNI-adatok jelenleg is folyamatban lévő ellenőrzése miatt a tagállamok egyenlegeire vonatkozó számítások e szakaszban még mindig átmeneti jellegűek. Ennek eredményeképpen a Bizottság az e költségvetés-módosítási tervezetre vonatkozó eljárás során esetleg kénytelen lesz felülvizsgálni az adatokat.

A Bizottság javasolja továbbá a tradicionális saját források 1 200 millió EUR-val történő csökkentését a bevételi oldal 12. alcímében[9]. Amennyiben az utolsó negyedévre vonatkozó adatok e becslés jelentős módosítását teszik szükségessé, a Bizottság a költségvetési eljárás során majd felülvizsgálja adatait.

2.2 Egyéb bevételek

Figyelembe véve az eddig befolyt, illetve várhatóan befolyó összegeket, a Bizottság a kezdeti előrejelzések nettó 662 millió EUR-s összeggel történő emelését javasolja. A tételek szerinti részletezés az alábbi táblázatban kerül bemutatásra.

Bevételi tételek | 2011. évi költségvetés | 6/2011. sz. költségvetés-módosítási tervezet | Új összeg |

6 6 0 1 – Egyéb, nem címzett hozzájárulások és visszatérítések | 30 000 000 | 52 000 000 | 82 000 000 |

7 0 0 0 – A tagállamok kincstárai által vezetett számlákra késedelmesen befizetett összegek után járó kamatok | 5 000 000 | 170 000 000 | 175 000 000 |

7 0 1 – Késedelmi kamatok és bírságokra kivetett egyéb kamatok | 15 000 000 | 5 000 000 | 20 000 000 |

7 1 0 – Pénzbírságok, kényszerítő és egyéb bírságok | 100 000 000 | 435 000 000 | 535 000 000 |

Összesen | 150 000 000 | 662 000 000 | 812 000 000 |

3. INTEGRÁLT TENGERPOLITIKA

Az integrált tengerpolitikát először 2007 decemberében hozták létre, miután az Európai Tanács támogatta az óceánokra, tengerekre és partmenti területekre vonatkozó szakpolitika javasolásáról szóló bizottsági közleményt. A szakpolitikát az első három évben kísérleti projekteken és előkészítő fellépéseken keresztül finanszírozták. A Bizottság 2010 szeptemberében rendeletjavaslatot terjesztett be, hogy a szakpolitika finanszírozása a jelenlegi pénzügyi keret végéig folytatódjon. A javasolt finanszírozás lehetővé teszi majd a Bizottság számára, hogy a tagállamokkal és az érdekeltekkel közösen tovább folytassa a kísérleti projektek és előkészítő fellépések révén már megkezdett feltáró munkát, valamint hogy a 2009. október 15-i Bizottság által elfogadott és a Tanács által 2009. november 16-án jóváhagyott előrehaladási jelentésben ismertetetteknek megfelelően továbbfejlessze és pontosítsa az integrált tengerpolitika végrehajtásának lehetőségeit.

A Bizottság eredetileg a 2. fejezet mozgásteréből finanszírozandó, 50 millió EUR-s összeget javasolt három évre elosztva (2011–2013). Az Európai Parlament és a Tanács közötti megbeszéléseket követően politikai konszenzus jött létre arról, hogy a programra 40 millió EUR-t fordítanak, és erre vonatkozóan október 4-én a háromoldalú egyeztetésen megállapodásra jutottak.

A megállapodás alapján ezt a keretet a következőkből finanszírozzák: 23,14 millió EUR a 2011. évi költségvetésből a 2. fejezet rendelkezésre álló mozgásterének felhasználása nélkül, a költségvetési tervezetbe bevitt és a Tanács által a 2012. évi költségvetés olvasata során elfogadott 16,66 millió EUR, valamint a 2013. évi költségvetésbe beállítandó, további 200 000 EUR összegű technikai segítségnyújtás. A Bizottság ezért ebben a költségvetés-módosításban javasolja, hogy 2011-ről csoportosítsanak át 23,14 millió EUR összegű fel nem használt előirányzatot, amelyet a 17 04. alcím (Élelmiszer- és takarmánybiztonság, állategészségügy, állatjólét és növényegészségügy) területéről kell rendelkezésre bocsátani.

A Bizottság ebben a költségvetés-módosításban új költségvetési tétel létrehozását is javasolja: 11 09 05 – Az integrált tengerpolitika továbbfejlesztését támogató program, a tartalékba bevitt 23,14 millió EUR-s összeggel, a jogalap elfogadásától függően. Ezzel párhuzamosan a 2. fejezet következő költségvetési tételein rendelkezésre álló kötelezettségvállalási előirányzatokat csökkentik:

Költségvetési jogcím | Összeg (millió EUR) | Magyarázat |

17 04 01 01 – Állatbetegségek felszámolására irányuló és monitoringprogramok, valamint az állatok olyan fizikai állapotának ellenőrzése, amely egy külső tényezőhöz kapcsolódva közegészségügyi kockázatot jelenthet – Új intézkedések | -19,81 | A vártnál alacsonyabb költségek a kéknyelv-betegség elleni vakcinázás kapcsán, amelynek eredményeképpen a betegség jelentősen visszahúzódott, egyrészt a sikeres vakcinázási kampánynak, másrészt annak köszönhetően, hogy néhány tagállam áttért az önkéntes, tenyésztők által finanszírozott programokra. A szarvasmarhák szivacsos agyvelőbetegségével (BSE) kapcsolatos esetek száma is csökkent. A fel nem használt előirányzatot ezért rendelkezésre lehet bocsátani. |

17 04 02 01 — Egyéb intézkedések az állategészségügy, az állatgondozás és a közegészségügy területén – Új intézkedések | -3,33 | Az állategészségügy terén a sürgősségi vakcinák beszerzésére elkülönített forrásokat 2011-ben nem kötik le teljes mértékben, mivel nem volt jelentős állatbetegség-járvány. A fel nem használt előirányzatot ezért rendelkezésre lehet bocsátani. |

Összesen | 23,14 |

4. GÖRÖGORSZÁG: ESZA – IGAZGATÁSI REFORM OPERATÍV PROGRAM

A kohéziós politika strukturális alapok révén történő sikeres végrehajtásához döntő fontosságú a görögországi igazgatási reform. Az Európa Szociális Alap (ESZA) részét képező igazgatási reform operatív program (CCI: 2007GR05UPO003) célja, hogy olyan reformokat hajtsanak végre a közigazgatásban, amelyek javítják a görög állam jelentős specifikus intézkedéseit, valamint a közigazgatás működését és a közszolgálat hatékonyságát, ezzel pozitív hatást gyakorolva a kohéziós politika végrehajtására is. Az adóigazgatás államháztartáshoz kapcsolódó jelentősége miatt e téren különösen sürgős igényeket kell kezelni.

A Bizottság javasolja, hogy Görögországban az adóigazgatás terén alkalmazandó speciális szakértelem mobilizálása érdekében biztosítsanak technikai segítségnyújtást a Nemzetközi Valutaalappal kötendő külön szerződés révén és e célból vegyék igénybe az IMF és az uniós tagállamok speciális szakértelmét. A javasolt tevékenységek jogosultak az ESZA-ból származó technikai segítségnyújtásra, mivel közvetlenül támogatják a tagállamban végrehajtandó ESZA operatív programot és a fellépés sürgős megvalósítása ezen intézkedésen keresztül a leghatékonyabb. A szerződés aláírására még 2011-ben sor kerül, ami a kötelezettségvállalási előirányzatok iránti igényt (3,25 millió EUR) indokolja. A kért kifizetési előirányzatok (300 000 EUR) a kezdeti szerződéses követelményeket fedezik.

5. PALESZTINA

A kötelezettségvállalási előirányzatok iránti év végéig szükséges igények elemzése alapján 60,4 millió EUR áll rendelkezésre a 4. fejezetben (Az EU mint globális szereplő). A Bizottság javasolja ezen összeg elkülönítését a 19 08 01 02. költségvetési tétel javára (Európai szomszédsági és partnerségi pénzügyi támogatás Palesztina, a békefolyamat és az UNRWA (Egyesült Nemzetek Palesztin Menekülteket Segélyező Hivatala) számára).

A 60,4 millió EUR forrása kötelezettségvállalási előirányzatokban a következő:

- A törölt koszovói makroszintű pénzügyi támogatásnak megfelelő 51,4 millió EUR. A makroszintű pénzügyi támogatásra vonatkozó javaslat egyik kulcsfontosságú előfeltétele az volt, hogy be kell tartani a Koszovó által a Nemzetközi Valutaalappal kötött és az IMF ügyvezető igazgatósága által 2010. július 21-én jóváhagyott 18 hónapos készenléti megállapodásban foglalt rendelkezéseket. A készenléti megállapodás által támogatott program főbb elemei a következők voltak: i) a folyó kiadások visszafogása, ii) magasabb bevételek és privatizációs bevételek, valamint iii) a kormányzat központi banknál tartott betéteinek növelése fiskális és pénzügyi tartalékok kialakítása érdekében. Az újonnan beiktatott parlament által 2011 tavaszán elfogadott 2011. évi költségvetés főként azzal tért el a készenléti megállapodással összefüggésben megállapodott költségvetéstől, hogy nagymértékben megemelte a közszférában dolgozók fizetését. Ennek eredményeképpen nem teljesült a makroszintű pénzügyi támogatás kulcsfontosságú előfeltétele.

- Miután az Egyesült Államok és Kanada egyoldalúan törölte a folyamatban lévő ajánlattételi felhívásokat, így 6,3 millió EUR bocsátható rendelkezésre a 15 02 03. költségvetési tételen (Együttműködés harmadik országokkal az oktatás és szakképzés terén) keletkezett többletből.

- A különböző egyéb költségvetési tételeken kisebb összegű előirányzat-többletek keletkeztek, például az EUR-USD árfolyamingandozások miatt, ami hatással volt a nemzetközi szervezetek számára és többoldalú megállapodásokhoz nyújtott uniós hozzájárulásra, illetve a nyersanyagokra vonatkozó nemzetközi megállapodások jóváhagyásának előre nem látott késedelme miatt.

A javasolt változtatások teljes listája az alábbiakban látható:

Költségvetési tétel | Kötelezettségvállalási előirányzatok (EUR) |

01 03 02 — Makrogazdasági támogatás | -51 400 000 |

05 06 01 – Nemzetközi mezőgazdasági megállapodások | -75 977 |

07 11 01 — Hozzájárulás a multilaterális és nemzetközi éghajlati megállapodásokhoz | -174 118 |

14 03 03 – Nemzetközi szervezetekben való részvétel vám- és adóügyekben | -129 471 |

15 02 03 – Együttműködés harmadik országokkal az oktatás és szakképzés terén | -6 326 400 |

21 07 03 — Az ENSZ Élelmezési és Mezőgazdasági Szervezetével (FAO) és az Egyesült Nemzetek más szerveivel kötött megállapodás | -305 000 |

21 07 04 – Nyersanyagokra vonatkozó megállapodások | -2 027 164 |

19 08 01 02 – Európai szomszédsági és partnerségi pénzügyi támogatás Palesztina, a békefolyamat és az UNRWA számára | +60 438 130 |

A Bizottság javasolja ezen összegek átcsoportosítását a Palesztin Hatóság és a UNRWA legsürgetőbb igényeinek kezelése érdekében. Noha a további forrásokat még a 2011. évi költségvetésben kötik le, céljuk, hogy hozzájáruljanak a 2012-re előirányzott uniós segítségnyújtáshoz, és e forrásokat szorosan hozzáigazítják a 2012-es cselekvési tervekhez. A Bizottság azzal, hogy a 2012. évi támogatás jelentős részét az időszak elejére ütemezi, azt kívánja elérni, hogy a 19 08 01 02. költségvetési jogcímen 2012-ben gyakorlatilag rendelkezésre álló előirányzatok összege nagyjából megegyezzen a 2011-ben eredetileg rendelkezésre álló összeggel (300 millió EUR). Ezenfelül az összegek korai és időben történő megemelése arra ösztönözheti a többi donort, hogy felajánlott hozzájárulásukat hamarabb rendelkezésre bocsássák.

Az átcsoportosításra javasolt 60,4 millió EUR-s összegből 45 millió EUR-t kell a PEGASE mechanizmusra fordítani annak érdekében, hogy fenntartsák a palesztin adminisztrációt és szolgáltatásokat, különösen oktatási, egészségügyi és szociális téren. A Palesztin Hatóság összes bevétele 2011-ben részben a nemzetközi segély hiánya miatt elégtelennek bizonyult, ezzel az állami stabilitást és emberek ezreinek megélhetését egyaránt veszélyeztetve. A 2012-es hozzájárulásnak az időszak elejére történő ütemezésére irányuló kérést magas szintű politikai erőfeszítések is támogatják, hogy ösztönözzék a donorokat, valamint hogy a Gázai-övezet lezárása és a korlátozások (Gázába irányuló anyagok, kereskedelem Ciszjordániával és hasonlók) könnyítésére vonatkozó (különösen Izraellel szembeni) politika előmozdítása révén újra lehetővé tegyék a Palesztin Hatóság hozzáférését más jogszerű bevételi forrásokhoz, így például a vámkezeléshez.

A Bizottság javasolja, hogy a fennmaradó 15,4 millió EUR-t bocsássák a UNRWA rendelkezésére. A UNRWA költségvetési szempontból számos kihívással áll szemben: demográfiai növekedés, infláció, emelkedő élelmiszer- és energiaköltségek, emelkedő személyzeti költségek, mivel a befogadó országok emelik a közszférában dolgozók fizetését, valamint a pénzügyi válság miatt a donorok hozzájárulásának csökkenése. A UNRWA forrásainak csökkenésével számol és esetleg nem lesz képes arra, hogy 2012 első negyedévében teljesítse kötelezettségeit. Ez pedig azt jelenti, hogy az ügynökség 2011 végén és 2012 elején még a legalapvetőbb szolgáltatások (oktatás, egészségügy) nyújtására sem tudja biztosítani a szükséges forrásokat. A 15,4 millió EUR összegű támogatás időszak elejére ütemezésével és a 2012. évi költségvetési tervezetben igényelt előirányzatokkal a későbbiekben is folyamatosan biztosítani tudják az alapvető közszolgáltatásokat a palesztin menekültek javára, továbbá politikai ösztönzőként szolgálhat az ügynökség más donorok – különösen az arab országok – irányába tett, fokozott erőforrás-mobilizációs törekvéseihez.

6. KIFIZETÉSI ELőIRÁNYZATOK

Szeptemberben a Bizottság valamennyi szolgálatát arra kérték, hogy aktualizálják a 2011 végéig fennálló igények előrejelzését, és a kifizetési előirányzatok kiigazítása érdekében nyújtsák be kérelmüket. A felülvizsgált elemek képezik az úgynevezett globális átcsoportosítás (DEC 34/2011) alapját.

A 2011-es globális átcsoportosítás előkészítésekor a Bizottság arra törekedett, hogy a teljes végrehajtás megvalósításának céljából a kifizetési előirányzatok iránti igényt néhány költségvetési tételen olyan más tételeken lévő összegekkel fedezze, amelyek egyébként felhasználatlanul maradnának.

A javaslat 719,2 millió EUR-s összegre vonatkozik, amely a 2011. évi költségvetésben engedélyezett teljes összeg mintegy 0,6 %-ának felel meg. Az átcsoportosítás összesen 103 költségvetési sort érint (57 sor esetében emelés, 46 sor esetében csökkentés), míg a 2010 végén bemutatott globális átcsoportosítás 95 költségvetési sort érintett (51 sor esetében emelés, 44 sor esetében csökkentés).

Mindamellett nem lehetett teljesíteni a megemelt kifizetések iránti összes kérelmet. A teljes fennálló összeg négy költségvetési tételen 1 142 millió EUR-t tesz ki, a következő megoszlásban:

Költségvetési tétel | Kifizetési előirányzatok (millió EUR) |

04 02 17 – Európai Szociális Alap (ESZA) – Konvergencia | 700 |

04 02 19 – Európai Szociális Alap (ESZA) – Regionális versenyképesség és foglalkoztatás | 300 |

08 04 01 – Együttműködés – Nanotudományok, nanotechnológiák, eszközök és új termelési technológiák | 82 |

09 04 01 01 — Az információs és kommunikációs technológiák terén folytatott kutatási együttműködés támogatása (IKT-k – Együttműködés) | 60 |

Összesen | 1 142 |

A Bizottság most azt javasolja, hogy e további igények egy részének fedezése érdekében 550 millió EUR-val emeljék meg a kifizetési előirányzatokat. A Bizottság az év végéig minden költségvetési eszközt fel kíván használni, hogy a jóváhagyott költségvetésen belüli átcsoportosítások révén fedezze a fennálló igényeket az új előirányzatok iránti kérelem lehetőségének minimalizálása érdekében.

Figyelembe véve az előrejelzések, illetve a korábbi tapasztalatok alapján a tagállamok által tett végső nyilatkozatok közötti eltéréseket, a fennálló 592 millió EUR-s egyenleget belső átcsoportosításokkal fedezni lehet. A Bizottság javasolja, hogy már ebben a költségvetés-módosításban vigyenek be egy p.m. bejegyzésű összeget a 05 04 05 01. költségvetési jogcímen (Vidékfejlesztési programok). Az erre a tételre a tagállamoktól érkező végső kifizetési kérelmek csak november 10-én válnak ismertté, és a Bizottság ennek alapján megerősíti az Európai Szociális Alap (ESZA) vonatkozásában fennmaradó igények javára átcsoportosítandó kifizetések végső összegét, valamint biztosítja a rendelkezésre álló összegek és az igények egymásnak való legjobb megfeleltetését.

A következő pontok a szóban forgó tételek kifizetési előirányzataira vonatkozóan javasolt módosítások indokolását tartalmazzák.

Emelés: 04 02 17 – Európai Szociális Alap (ESZA) – Konvergencia (+ 204 millió EUR)

A vártnál magasabb kifizetési igények oka főként az, hogy egyes, eredetileg 2010-re előirányzott kifizetést 2011-ben teljesítettek. Ezek főleg spanyolországi és lengyelországi operatív programokat érintettek, amelyek vonatkozásában a számvevők által az irányítási és kontrollrendszerekben feltárt szabálytalanságok eredményeképpen 2010-ben megszakították a kifizetéseket. Az érintett régiókban cselekvési terveket hajtottak végre, így lehetővé vált, hogy 2011-ben visszavonják a kifizetések megszakítását, majd ezt követően nagy összegű kiadásokat térítettek vissza. Szeptember végén a végrehajtás meghaladta a rendelkezésre álló előirányzatok 87 %-át, ezért további kifizetésekre van szükség, hogy az év vége előtt teljesítsék az igényeket.

Emelés: 04 02 19 – Európai Szociális Alap (ESZA) – Regionális versenyképesség és foglalkoztatás (+ 204 millió EUR)

Az Európai Szociális Alap végrehajtásával foglalkozó legfrissebb bizottsági elemzést követően felfelé módosították az ezen a tételen lévő kifizetési igények becslését. A tagállamok által egyedileg benyújtott információk alapján a tanulmány azt jelzi, hogy az operatív programok végrehajtása gyors ütemben halad és hogy a tagállamoktól várhatóan az év vége előtt beérkező kifizetési kérelmek jelentősen meghaladják a rendelkezésre álló előirányzatokat. Szeptember végén a végrehajtás a rendelkezésre álló előirányzatok majdnem 86 %-án állt. A múlt év ugyanezen időszakában ez az arány az év végi eredménynek csupán 35 %-át tette ki.

Emelés: 08 04 01 – Együttműködés — Nanotudományok, nanotechnológiák, eszközök és új termelési technológiák (+ 82 millió EUR)

A kifizetési előirányzatok megemelésére irányuló kérelmet több tényező indokolja:

1. 2011 folyamán a vezetés új prioritásokat határozott meg a következő 2011. évi ajánlattételi felhívásokból származó szerződések véglegesítéséhez kapcsolódóan: EU–Japán, EU–Oroszország és PPP (köz- és magánszféra közötti partnerség). Megjegyzendő, hogy az EU–Japán és az EU–Oroszország ajánlattételi felhívás szerződését 2011-ben véglegesíteni kell, hogy párhuzamosságot biztosítsunk a két ország által finanszírozott projektekkel. A köz- és magánszféra közötti partnerség 2011. évi ajánlattételi felhívása a gazdaságélénkítő csomag részét képezi. Ezért fontos, hogy ezek a szerződések még 2011-ben elindulhassanak. Ehhez pedig a megfelelő további előlegek kifizetése szükséges mintegy 35 millió EUR összegben.

2. Az időközi kifizetések eljárásainak egyszerűsítése és az ajánlatok magasabb színvonala a kifizetések ütemesebb felhasználásához vezetett, így 2010 utolsó negyedévében a 7. kutatási keretprogram kifizetési igényei teljes sebességet értek el. Mivel 2010 végén nem állt rendelkezésre elegendő kifizetési előirányzat, néhány, összesen mintegy 80 millió EUR-t kitevő előleg- és időközi kifizetést 2011-ig elhalasztottak. Ez 2011-ben is folytatódott, ami további körülbelül 25 millió EUR-s igényt eredményezett.

Összességében a költségvetési tételen lévő előirányzatokat 138,3 millió EUR-val meg kell emelni. A globális átcsoportosítás révén 56,3 millió EUR-t juttattak erre a tételre. A 6/2011. számú költségvetés-módosításban igényelt fennmaradó összeg 82 millió EUR.

Emelés: 09 04 01 01 – Az információs és kommunikációs technológiák terén folytatott kutatási együttműködés támogatása (IKT-k – Együttműködés) (+ 60 millió EUR)

A 7. keretprogramhoz tartozó IKT – Együttműködés program projektjei jelenlegi előrehaladásának köszönhetően az eredetileg tervezettnél több előfinanszírozási kifizetést kell majd teljesíteni azoknál a projekteknél, amelyek elindítását 2011. szeptember–decemberre tervezték. Az év vége előtt várhatóan 173, a 7. felhívás projektjeihez kapcsolódó előfinanszírozási kifizetést, valamint 289, a korábbi felhívásokban kiválasztott projektekhez kapcsolódó költségigényt kell feldolgozni. A 7. felhíváshoz kapcsolódó tárgyalások aktuális állása alapján e műveletek végrehajtásához nagyobb összegű előirányzat szükséges, mint a költségvetésben jelenleg rendelkezésre álló összeg. A globális átcsoportosítás keretében 46 millió EUR-val emelték meg ezt a tételt, így a 6/2011. számú költségvetés-módosításban igényelt összeg 60 millió EUR.

Csökkentés: 05 04 05 01 – Vidékfejlesztési programok (p.m.)

A vidékfejlesztési program keretében a 2011. évi költségvetésből teljesítendő végső kifizetések a tagállamok 3. negyedévi költségkimutatásaihoz kapcsolódnak, amelyeket november 10-ig kell benyújtani a Bizottságnak. A Bizottság által a tagállamoktól kért és szeptember végén kézhez vett felülvizsgált előrejelzések alapján a 2007–2013 közötti vidékfejlesztési programokra rendelkezésre álló kifizetési előirányzatokat teljes mértékben fel kell használni. Eltérések lehetnek azonban a felülvizsgált szeptemberi előrejelzések és a 3. negyedévi végleges költségkimutatások kapcsán visszatérítendő összegek között. Az elmúlt három évben az előrejelzések valóban jelentős összeggel haladták meg a kimutatásokat. Noha a tagállamoktól érkező jelenlegi adatok arra utalnak, hogy a rendelkezésre álló kifizetési előirányzatokat teljes mértékben felhasználják, a Bizottság a korábbi tapasztalatokra építve feltételezi, hogy esetleg csökkenteni lehet majd a tételen lévő kifizetési előirányzatokat. A Bizottság akkor tudja majd véglegesíteni az összeget, miután a tagállamok november 10-ig benyújtják költségkimutatásukat.

7. ÖSSZEFOGLALÓ TÁBLÁZAT A PÉNZÜGYI KERET FEJEZETEI SZERINTI BONTÁSBAN

Pénzügyi keret Fejezet/alfejezet | 2011. évi pénzügyi keret | 2011. évi költségvetés (az 1–4/2011. sz. költségvetés-módosítással és az 5/2011. sz. költségvetés-módosítási tervezettel) | 6/2011. sz. költségvetés-módosítási tervezet | 2011. évi költségvetés (az 1–4/2011. sz. költségvetés-módosítással és az 5–6/2011. sz. költségvetés-módosítási tervezettel) |

|Kötelezettségvállalási előirányzatok |Kifizetési előirányzatok |Kötelezettségvállalási előirányzatok |Kifizetési előirányzatok |Kötelezettségvállalási előirányzatok |Kifizetési előirányzatok |Kötelezettségvállalási előirányzatok |Kifizetési előirányzatok | | 1. FENNTARTHATÓ NÖVEKEDÉS | | | | | | | | | | 1a. Versenyképesség a növekedésért és a foglalkoztatásért |12 987 000 000 | |13 520 566 270 |11 381 944 758 | |142 000 000 |13 520 566 270 |11 523 944 758 | |1b. Kohézió a növekedésért és foglalkoztatásért |50 987 000 000 | |50 980 593 784 |41 652 094 626 |3 250 000 |408 300 000 |50 983 843 784 |42 060 394 626 | | Összesen | 63 974 000 000 | |64 501 160 054 |53 034 039 384 | 3 250 000 | 550 300 000 |64 504 410 054 | 53 584 339 384 | | Mozgástér[10] | | |-27 160 054 | | | |-30 410 054 | | | 2. A TERMÉSZETI ERŐFORRÁSOK MEGŐRZÉSE ÉS KEZELÉSE | | | | | | | | | | Ebből: a piachoz kapcsolódó kiadások és közvetlen kifizetések |47 617 000 000 | |42 891 201 900 |42 788 499 841 | -23 140 000 | |42 868 061 900 |42 788 499 841 | | Összesen | 59 688 000 000 | |58 659 248 389 |56 378 918 184 | | |58 659 248 389 |56 378 918 184 | | Mozgástér | | |1 028 751 611 | | | |1 028 751 611 | | | 3. UNIÓS POLGÁRSÁG, SZABADSÁG, BIZTONSÁG ÉS A JOG ÉRVÉNYESÜLÉSE | | | | | | | | | | 3a. Szabadság, biztonság és a jog érvényesülése |1 206 000 000 | |1 180 030 263 |857 199 845 | | |1 180 030 263 |857 199 845 | |3b. Uniós polgárság |683 000 000 | |879 831 486 |842 903 486 | | |879 831 486 |842 903 486 | | Összesen | 1 889 000 000 | |2 059 861 749 |1 700 103 331 | | |2 059 861 749 |1 700 103 331 | | Mozgástér[11] | | |26 072 737 | | | |26 072 737 | | | 4. AZ EURÓPAI UNIÓ MINT GLOBÁLIS SZEREPLŐ[12] | 8 430 000 000 | | 8 759 300 431 |7 242 528 574 | | | 8 759 300 431 |7 242 528 574 | | Mozgástér | | | -70 439 377 | | | | -70 439 377 | | | 5. IGAZGATÁS[13] | 8 144 000 000 | |8 172 839 289 |8 171 544 289 | | |8 172 839 289 |8 171 544 289 | | Mozgástér | | | 53 160 711 | | | | 53 160 711 | | | ÖSSZESEN | 142 125 000 000 |133 440 000 000 |142.152.409.912 |126.527.133.762 |3 250 000 | 550 300 000 | 142 155 659 912 | 127 077 433 762 | | Mozgástér | | |1 115 385 628 | 7 094 866 238 | | |1 112 135 628 | 6 544 566 238 | |

[1] HL L 248., 2002.9.16., 1. o.

[2] HL L 68., 2011.3.15., 1. o.

[3] HL L 172., 2011.6.30., 1. o.

[4] HL L 213., 2011.5.19., 1. o.

[5] COM(2011) 374 végleges.

[6] HL L 130., 2000.5.31., 1. o.

[7] A héa alapján a korábbi pénzügyi évekre megállapított, az 1150/2000/EK, Euratom rendelet 10. cikke (4), (5) és (8) bekezdésének alkalmazásából származó egyenlegek és egyenlegkiigazítások.

[8] A bruttó nemzeti jövedelem/termék alapján a korábbi pénzügyi évekre megállapított, az 1150/2000/EK, Euratom rendelet 10. cikke (6)–(8) bekezdésének alkalmazásából származó egyenlegek és egyenleg-kiigazítások.

[9] A 2007/436/EK, Euratom határozat 2. cikke (1) bekezdésének a) pontjában említett közös vámtarifa szerinti vámok és egyéb vámok.

[10] Az 1a. alfejezet alatt fennmaradó mozgástér számításában nem szerepel az Európai Globalizációs Alkalmazkodási Alap (EGAA) (500 millió EUR). A felső korlát fölötti 34 millió EUR-t a rugalmassági eszköz igénybevételével fedezik.

[11] Az Európai Unió Szolidaritási Alapjából származó összeg a költségvetésben a megfelelő fejezetek felső határát túllépve szerepel, a 2006. május 17-i intézményközi megállapodásnak (HL C 139., 2006.6.14.) megfelelően.

[12] A 4. fejezet 2011. évi fennmaradó mozgástere nem veszi figyelembe a sürgősségisegély-tartalékhoz kapcsolódó előirányzatokat (253,9 millió EUR). A felső korlát fölötti 71 millió EUR-t a rugalmassági eszköz igénybevételével fedezik.

[13] Az 5. fejezet felső korlátja alatt fennmaradó mozgástér kiszámítása során a személyzet által a nyugdíjrendszerbe fizetett 82 millió EUR-s hozzájárulás erejéig figyelembe vették a 2007–2013 közötti időszakra vonatkozó pénzügyi keret (1) lábjegyzetét.